КъуэкIыпIэ Жыжьэм щыпсэухэм папщIэ
Къэбэрдей-Балъкъэрым и Iэтащхьэ Къанокъуэ Арсен пщэрылъ зэращищIам тету, ахъшэ зэхуахьэс, КъуэкIыпIэ Жыжьэм и щIыналъэхэу псыдзэр зыщIэуахэм щыпсэухэм ядэIэпыкъун мурадкIэ.
Мы Iуэхум щытепсэлъыхьым КъБР-м и Iэтащхьэ Къанокъуэ Арсен къыхигъэщхьэхукIащ:
«Къэбэрдей-Балъкъэрыр зэи хуэгущIыIэу щытакъым нэгъуэщIым къыщыщIа тхьэмыщкIагъэм. Уеблэмэ шэч гуэри хэлътэкъым ди къыхуеджэныгъэр зэрызэхахынум — ди цIыхухэм я хабзэщ апхуэдэхэм япэджэжу. Мис иджыри абыхэм Iуэхум халъхьащ я зы махуэ лэжьапщIэр. Сэ сыщогугъ КъуэкIыпIэ Жыжьэм щыпсэухэм къэхъукъащIэм и Iэужьхэр, Iэмал зэриIэкIэ, нэхъ псынщIэIуэу ягъэкIуэдыжыну. УФ-м и Президентым и лIыкIуэу щIыналъэм щыIэну ягъэува Трутнев Юрий я пашэу лэжьыгъэшхуэ икIи гугъу зэфIагъэкIыну къапэщытщ. Си гугъэщ Трутневым вице-премьер къулыкъури зэрыхущIагъуам нэхъ лъэкIыныгъэшхуэ къритыну. Полномочнэ лIыкIуэм Правительствэм и унафэщIым и къуэдзэм и къулыкъури щыщIагъуж къэхъуащ. Ар къэралым и президентым Кавказ Ищхъэрэм щигъэунэхуащ икIи зэрытэмэмыр белджылы щыхъуащ. Хлопонин Александр Геннадий и къуэр Кавказ Ищхъэрэ федеральнэ округым и полномочнэ лIыкIуэу зэрагъэуврэ федеральнэ IуэхущIапIэхэм дадэлэжьэным егъэщIылIа Iуэху куэд нэхъ псынщIэу икIи зэпэщу зэфIэдгъэкIыф хъуащ. Ар, псалъэм и хьэтыркIэ, Къэбэрдей-Балъкъэр Республикэм и щапхъэкIэ къыпхуэгъэлъэгъуэнущ. ЩIыналъэр жыджэру хэтщ федеральнэ программэхэм я нэхъыбэм, Кавказ Ищхъэрэм щагъэзащIэ инновацэхэр зи лъабжьэ инвестицэ проектышхуэхэр».
КъБР-м и Iэтащхьэмрэ Правительствэмрэ я
пресс-IуэхущIапIэ.
